text: Overhaling gik galt: Ambulance endte i grøften
  05 juni 2016 kl. 08.08
  Ambulance kørte galt og endte i grøften under en overhaling. Ambulanceføreren blev fløjet til OUH.
  Klokken 00:50 natten til søndag kørte en ambulance galt i Vejle omkring krydset mellem Bredstenvej og Vardevej. Ambulanceføreren ville overhale en bil, man han mistede kontrollen med ambulancen, som kom for langt ud mod grøftekanten og til sidst faldt helt ned i grøften.
  Ambulanceføreren blev klemt fast på førersædet og pådrog sig nogle alvorlige skader. Derfor blev han fløjet til Odense Universitetshospital for at blive behandlet, lige efter han kom fri af bilen. Kvæstelserne er ikke livstruende. Det oplyser Sydøstjyllands Politi.
  Patienten, som befandt sig bag i ambulancen, da ulykken skete, havde heldet med sig og kom ikke alvorligt til skade. Redderen, der sad sammen med patienten, slap med en brækket arm.
  